नींबू ही नहीं इसका छिलका भी है फायदेमंद, फ्रिज में न रखें लेमन जूस, जानें इस्तेमाल का तरीका
हेल्थ और ब्यूटी के लिए नींबू कितना फायदेमंद है बता रही हैं ब्यूटी एक्सपर्ट शहनाज हुसैन।
फल ही नहीं उनके छिलके भी बहुत फायदेमंद होते है। यही बात नींबू पर भी लागू होती है। सस्ते दाम में मिलने वाला नींबू गर्मियों के लिए वरदान है। हेल्थ और ब्यूटी के लिए नींबू कितना फायदेमंद है बता रही हैं ब्यूटी एक्सपर्ट शहनाज हुसैन।
नींबू के ब्यूटी बेनिफिट्स 
नींबू के छिलके में पोटैशियम, कैल्शियम, विटामिन सी पाया जाता है जो बीमारियों से लड़ने में मदद करता है। नींबू के छिलके से आप स्क्रब बना सकती हैं। निचोड़े हुए नींबू के छिलकों को फेंकें नहीं, इन्हें ऐसे इस्तेमाल करें- नींबू के छिलके के अंदर शक्कर और कॉफी डालें। इसे चेहरे पर हल्के हाथों से स्क्रब की तरह लगाएं। 10 मिनट बाद धो लें। इस स्क्रब का इस्तेमाल चेहरे के अलावा हाथ-पैर के लिए भी कर सकती हैं। स्किन टैनिंग की समस्या का ये आसान उपाय है।
नींबू को हैंड लोशन के रूप में भी इस्तेमाल किया जा सकता है। नींबू को गुलाब जल में मिलाकर हाथों की स्किन पर मलें। खुरदरे हाथों के लिए दानेदार चीनी और एक नींबू का रस मिलाकर हाथों से तब तक रगड़ें जब तक कि चीनी घुल न जाए। फिर पानी से धो लें। नियमित रूप से किया, यह त्वचा की बनावट में सुधार करने में मदद करेगा।
कई लोगों की स्किन इतनी ड्राई होती है कि गर्मियों में भी उन्हें स्किन की नमी बनाए रखने के लिए अलग से ब्यूटी प्रोडक्ट खरीदने पड़ते हैं। यदि आपकी स्किन भी बहुत ड्राई है तो आप त्वचा पर घर पर बना उबटन लगाएं। इसके लिए एक अंडा, एक बड़ा चम्मच नारियल का तेल, एक नींबू का रस और दो बड़े चम्मच एलोवेरा जेल को अच्छी तरह मिलाएं। चेहरे और बाहों पर लगाएं। 15 मिनट बाद धो लें।
ऑयली स्किन के लिए भी नींबू का रस फायेदेमंद है। एक टेबल स्पून गुलाब जल में 2-3 बूंद नींबू का रस मिलाकर रूई से चेहरे पर लगाएं। ऐसा करने से स्किन का एक्स्ट्रा ऑयल निकल जाता है और स्किन चिपचिपी नहीं दिखती। इससे स्किन की चमक भी बढ़ती है।
नींबू के रस में शहद मिलाकर रोजाना चेहरे पर लगा सकते हैं। शहद त्वचा को मॉइस्चराइज करता है, इसके नियमित उपयोग से स्किन का रंग हल्का हो जाता है।
नींबू का इस्तेमाल बालों को धोने के लिए भी किया जा सकता है। आप एक मग पानी में नींबू का रस मिलाएं, बालों में शैम्पू के बाद आखिर में इस पानी से बालों को धो लें।
आप इसे ‘चाय के पानी’ में भी मिला सकते हैं। उपयोग की गई चाय की पत्तियों को पानी में उबालें और ठंडा कर लें। इसमें एक नींबू का रस मिलाएं। शैम्पू के बाद आखिर में इस पानी से बाल धोएं। इससे बालों की चमक बढ़ती है।
नींबू के हेल्थ बेनिफिट्स 
नींबू का जूस सभी को पसंद आता है। आप भी नींबू का जूस बनाकर उसे फ्रिज में रखते होंगे, ताकि जब मन हो, इसका स्वाद ले सकें। लेकिन आप यदि नींबू का रस विटामिन सी का लाभ लेने के लिए पी रहे हैं, तो फ्रिज में रखें जूस से आपको इसका फायदा नहीं मिलेगा।
नींबू का रस बनाकर उसे स्टोर करके आपको उसके अन्य गुण मिलेंगे, जैसे हाजमा अच्छा रहेगा, शरीर का डिटॉक्सिफिकेशन होगा, लेकिन आपको उसमें विटामिन सी नहीं मिलेगा। नींबू के जूस का पूरा लाभ पाने के लिए उसे निकालकर तुरंत पी जाएं, इससे आपको उसमें मौजूद विटामिन सी का पूरा फायदा मिलेगा।
कोई भी फल या सब्जी जिसमें विटामिन सी होता है, यदि उसे उबाला या पानी में घोला जाए, तो आपको उससे अन्य विटामिन्स भले ही मिल जाएं, लेकिन विटामिन सी का लाभ नहीं मिलेगा।